Reformierakonna toetus langes alla 20%, Isamaa läheneb EKRE-le
MTÜ Ühiskonnauuringute Instituudi ja uuringufirma Norstat Eesti AS koostöös küsitletakse iga nädal inimeste erakondlikku eelistust. Viimaste tulemuste põhjal toetab Eesti Konservatiivset Rahvaerakonda 23,2%, Isamaad 22,4% ja Reformierakonda 19% valimisõiguslikest kodanikest.
Viimased koondtulemused kajastavad küsitlusperioodi 10. oktoobrist – 6. novembrini ning kokku küsitleti 4002 valimisealist Eesti Vabariigi kodanikku.
Liidrikohal jätkab EKRE, kelle toetus nädalaga ei muutunud ning on püsinud samal tasemel alates augusti lõpust. Teisel kohal oleva Isamaa toetus tõusis nädalaga 2,2 protsendipunkti võrra ning kolmandal kohal oleva Reformierakonna toetus langes nädalaga 1 protsendipunkti võrra. Isamaa toetus on kõrgeimal ning Reformierakonna toetus madalaimal tasemel alates 2019. aasta algusest, kui Norstat erakondliku eelistuse küsitlustega alustas. EKRE edu Isamaa ees on nüüd 0,8 protsendipunkti ning Reformierakond jääb Isamaast 3,4 protsendipunkti kaugusele.
Esikolmikule järgnevad Keskerakond (14,5%), SDE (9,9%) ning Eesti 200 (6,1%). Ühegi esikolmikule järgneva erakonna toetus nädalaga märkimisväärselt ei muutunud.
Koalitsioonierakondi toetab kokku 35% ning opositsioonierakondi 60,1% vastajatest.
|03.10-27.10.2023


Koondtulemus
|10.10-06.11.2023


Koondtulemus
|Eesti Konservatiivne Rahvaerakond||23,2%||23,2%|
|Isamaa||20,2%||22,4%|
|Eesti Reformierakond||20%||19%|
|Eesti Keskerakond||14,6%||14,5%|
|Sotsiaaldemokraatlik Erakond||10,4%||9,9%|
|Eesti 200||6,4%||6,1%|
|Erakond Parempoolsed||3%||2,7%|
|Erakond Eestimaa Rohelised||1,4%||1,3%|
|Muu||0,8%||0,9%|
Tulemuste presenteerimisel on MTÜ Ühiskonnauuringute Instituut ja uuringufirma Norstat Eesti AS keskendunud viimase nelja nädala koondtulemusele, mis tähendab, et valimiks kujuneb vähemalt 4000 inimest, millest on erakondade suhtelise toetuse arvutamisel välja arvatud erakondliku eelistuseta valijad. Maksimaalne veamäär sõltub suurima grupi proportsiooni suurusest. Antud küsitluses oli suurimaks grupiks EKRE toetajad (23,2%) ning sellisel juhul on veamäär +/-1,58%. Teiste erakondade reitingute puhul on veamäär väiksem, näiteks Eesti 200 puhul +/-0,9%. Sellisel kujul erakondade toetusprotsentide arvutamine tasandab üksikutes küsitlustes esinevad kõikumised, mis tulevad nii suuremast statistilisest veast kui lühiajalise mõjuga sündmustest.
Uuringufirma Norstat teostas küsitlused 10.10-13.10, 16.10-20.10, 23.10-27.10 ja 30.10-06-11 ning nendele vastas kokku 4002 18-aastast ja vanemat Eesti Vabariigi kodanikku. Valimi võimalikult esindusliku jagunemise eesmärgil teostati küsitlused kombineeritud meetodil – telefoniküsitluses ning veebiküsitluses. Valimi andmed on tulemuste esinduslikkuse tagamiseks kaalutud vastavaks valimisõiguslike kodanike proportsionaalsele jaotusele peamiste sotsiaaldemograafiliste tunnuste alusel.